Sheikh Abubakar Mahmud Gumi (An haife shi a ranar 5 ga watan Nuwamba a shekara ta 1922 ya kuma rasu a ranar 11 ga watan Satumba shekara ta 1992, a Landan) shahararren Malamin Addinin musulunci ne kuma Alkalin Alkalai (Grand kadi) na arewacin Nijeriya. Shi ne uba, jigo kuma tushen Izala da Salafanci a Najeriya. Ya yi karatu da rubuce-rubuce a kan addinin musulunci sosai, ya fassara Al Qur'ani zuwa harshen Hausa da kuma rubuta tarjama wato fassarar dai-daikun ayoyin dake Alkur'ani. Hakan ne ya sa ya samu nasarar samun kyautan Sarki Faisal(King Faisal Award) daga kasar ta Saudiya. Malamin dai ya kasance babban aboki kuma mai ba wa Firimiya Ahmadu Bello sardaunan Sokoto shawara. Shi ne mahaifin Dakta Shaykh Ahmad Gumi. Gumi ya shahara tun lokacin mulkin mallakar turawa a matsayin mai fada a ji, yana sukar salon Mulkin Turawa cewa ya karya lagon sarakunan Musulmi kuma hakan yana kara karfafa al'adun Turai a kasashen musulunci. A farkon shekarar 1960s an samu barkewar rikici tsakanin shi da malaman sufaye wanda daga baya rikicin ya koma muhawara a gidajen rediyo da talabijin a shekarun 1970 zuwa shekarar 1980.